จังหวัดพังงา ลูกเลือด ผลไม้ป่าหายากรสชาติเปรี้ยวอมหวาน ออกผลแล้วราคาสูงถึงกิโลกรัมละ 120-200 บาท
ในช่วงเดือนกุมภาพันธ์จนถึงเดือนเมษายนของทุกปี มีหลายคนโดยเฉพาะคุณผู้หญิงต่างเฝ้ารอลิ้มชิม “ลูกเลือด” ซึ่งเป็นผลไม้ป่าชื่อแปลกรสชาติเปรี้ยวอมหวาน มีมากในพื้นที่จังหวัดพังงา ผลมีลักษณะคล้ายลูกหว้า รสชาติจะออกเปรี้ยวอมหวานหน่อย ที่ชาวบ้านเรียกว่าลูกเลือดนั้น เพราะผลสุกของลูกเลือดจะมีสีแดงเข้มอมดำ ผลมีความฉ่ำ เมื่อคลุกกับพริกเกลือ หรือกัดในปากจะมีน้ำแดงๆ ออกมา จึงตั้งชื่อว่าลูกเลือด ในอดีตจะมีเฉพาะในป่าเท่านั้น แต่คนรุ่นก่อนเมื่อเก็บมากินก็ได้ทิ้งเมล็ดไว้ตามข้างบ้าน หรือตามในสวน เมื่อเจริญงอกงามก็อนุรักษ์เอาไว้ ทำให้ลูกหลานได้เก็บกินและเก็บไปขาย ไม่ต้องเข้าไปหาถึงในป่า ซึ่งก็ไม่ได้มีมากนัก ทำให้ผลของลูกเลือดเป็นที่ต้องการของตลาดมีการสั่งจองกันจนไม่พอขาย สำหรับราคาขายในขณะนี้ซึ่งถือว่าเป็นช่วงออกตลาดใหม่ๆราคากิโลกรัมละ 120-200 บาทนางสาวสมฤดี หนูงานแข้ม อายุ 32 ปี อยู่ที่บ้านบางเสียด หมู่ที่ 4 ตำบลบางเตย อำเภอเมืองพังงา เล่าว่า ต้นลูกเลือดหน้าบ้านต้นนี้สูงเกือบ 20 เมตร มีอายุมากกว่า 300 ปี เพราะตั้งแต่จำความได้ก็มีอยู่ตรงนี้อยู่แล้ว ในช่วงเดือนธันวาคม-มกราคมของทุกปีก็จะออกดอกและจะเก็บผลได้ในระหว่างเดือนกุมภาพันธ์-เมษายน โดยเมื่อตนจะเก็บลูกเลือดที่สุกพอดีออกขายด้วยการโพสต์ขายออนไลน์ ในราคา 120 บาท ซึ่งได้รับเสียงตอบรับเป็นอย่างมากเก็บเท่าไหร่ก็ขายหมด ขณะที่ในท้องตลาดจะขายกันอยู่ที่ 150-200 บาท สำหรับการกินลูกเลือดให้อร่อยนั้น ส่วนใหญ่นิยมคลุกกับพริกเกลือ ซึ่งประกันได้รสชาติเด็ดไม่เหมือนผลไม้ทั่วไปจริงๆ ซึ่งขณะนี้ได้เริ่มเก็บต้นลูกเลือดต้นเล็กๆ ที่อยู่โคนต้น นำไปขยายพันธ์ปลูกเพิ่มไว้ให้คนรุ่นหลังได้เก็บกินและขายต่อไป